UNICEF ætlar að mæta þörfum 59 milljóna barna á næsta ári Heimsljós kynnir 5. desember 2019 09:45 Barnahjálp Sameinuðu þjóðanna ( UNICEF ) hefur metið neyðarþörf fyrir árið 2020 . Stofnunin kveðst þurfa rúmlega 520 milljarða íslenskra króna til að mæta brýnum þörfum 59 milljóna barna í 64 þjóðríkjum víðs vegar um veröldina . UNICEF hefur aldrei birt ákall um jafnmikla fjárhæð en hún er rúmlega þrisvar sinnum hærri en ákallið árið 2010 . „ Í dag horfum við upp á metfjölda barna víðs vegar um heiminn sem þarf á neyðaraðstoð að halda , mesta fjölda frá því við hófum slíka skráningu . Fjórða hvert barn býr í landi þar sem ýmist geisar stríð eða hamfarir , “ segir Henrietta Fore framkvæmdastýra UNICEF . „ Þessi börn eru nauðug rifin upp með rótum af heimilum sínum og þurfa tafarlausa vernd og stuðning . Átök eru megin ástæðan en hungur , smitsjúkdómar og öfgaveður tengt loftslagsbreytingum neyða milljónir annarra til að leita eftir lífsbjargandi aðstoð , “ bætir hún við . UNICEF veitir börnum á átaka - og hamfarasvæðum margháttaða aðstoð eins og hreint neysluvatn , aðgengi að salernum , menntun , heilbrigðis - og öryggisþjónustu . Ef fullorðnum sem njóta stuðnings UNICEF er bætt við barnafjöldann nær ákallið til 95 milljóna manna . Af einstökum heimshlutum er þörfin mest í grannríkjum Sýrlands þar sem þorri sýrlenskra flóttamanna býr , í Egyptalandi , Jórdaníu , Líbanon , Írak og Tyrklandi . Næst mest er þörfin í Jemen , þá í Sýrlandi , Lýðstjórnarlýðveldinu Kongó og Suður-Súdan . Einnig áskilur Vísir sér rétt til að fjarlægja ærumeiðandi eða ósæmilegar athugasemdir og ummæli þeirra sem tjá sig ekki undir eigin nafni .